CELEX: 32020R2018
Language: bg
Date: 2020-12-09 00:00:00
Title: Регламент за изпълнение (ЕС) 2020/2018 на Комисията от 9 декември 2020 година за вписване на наименование в регистъра на защитените наименования за произход и защитените географски указания („Mozzarella di Gioia del Colle“ (ЗНП)

10.12.2020   
               
               
                  BG
               
               
                  Официален вестник на Европейския съюз
               
               
                  L 415/46
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/2018 НА КОМИСИЯТА
         от 9 декември 2020 година
         за вписване на наименование в регистъра на защитените наименования за произход и защитените географски указания („Mozzarella di Gioia del Colle“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (1), и по-специално член 52, параграф 3, буква б) от него,
         като има предвид, че:
         
                     (1)
                  
                  
                     В съответствие с член 50, параграф 2, буква а) от Регламент (ЕС) № 1151/2012 подаденото от Италия заявление за регистрация на наименованието „Mozzarella di Gioia del Colle“ като защитено наименование за произход (ЗНП) бе публикувано в Официален вестник на Европейския съюз (2).
                  
               
                     (2)
                  
                  
                     На 19 декември 2019 г. Комисията получи уведомление за възражение и съответното мотивирано възражение от Германия. На 13 януари 2020 г. Комисията препрати на Италия подаденото от Германия уведомление за възражение и мотивирано възражение.
                  
               
                     (3)
                  
                  
                     Комисията разгледа подаденото от Германия възражение и установи, че то е допустимо. Думата „Mozzarella“, която е част от наименованието „Mozzarella di Gioia del Colle“, е същата като наименованието, което в Германия се използва за вид сирене, произвеждано и предлагано на пазара в Германия в търговски мащаб. Във възражението се твърди, че наименованието „Mozzarella di Gioia del Colle“ не може да бъде вписано в регистъра като защитено наименование за произход по Регламент (ЕС) № 1151/2012, защото не отговаря на изискванията на посочения регламент, тъй като наименованието „Mozzarella“ се смята за родово и поради това не отговаря на условията за вписване в регистъра. Във възражението се твърди, че заявлението за вписване на наименованието „Mozzarella di Gioia del Colle“ в регистъра не отговаря на условието по член 5 и член 7, параграф 1 от Регламент (ЕС) № 1151/2012, тъй като нито качеството, нито характеристиките на сиренето се дължат основно или изключително на определена географска среда с присъщите ѝ природни и човешки фактори. Освен това според възражението вписването на предложеното наименование „Mozzarella di Gioia del Colle“ в регистъра би изложило на риск съществуването на същото наименование („Mozzarella“) и съществуването на продукти, които са присъствали законно на немския пазар най-малко пет години преди датата на публикуване на заявлението за вписване на наименованието „Mozzarella di Gioia del Colle“. Във възражението се твърди също така, че заявлението за вписване е в противоречие с факта, че наименованието „Mozzarella“ вече е регистрирано като храна с традиционно специфичен характер, без запазване на наименованието (Регламент (ЕО) № 2527/98).
                  
               
                     (4)
                  
                  
                     С писмо от 12 февруари 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (5)
                  
                  
                     Поради административна грешка обаче писмото на Комисията от 12 февруари 2020 г. не е било получено от страните. Германия официално е получила поканата за участие в съответните консултации за постигане на съгласие на 14 октомври 2020 г. Италия е получила поканата на 26 октомври 2020 г.
                  
               
                     (6)
                  
                  
                     Въпреки че още през март 2020 г. е имало обмен на мнения е и било постигнато разбирателство по същество във връзка с вписването на наименованието „Mozzarella di Gioia del Colle“ в регистъра, страните са постигнали официално споразумение едва през ноември 2020 г. Споразумението бе съобщено на Комисията от страна на Италия на 9 ноември 2020 г.
                  
               
                     (7)
                  
                  
                     Италия и Германия потвърдиха, че защитата на наименованието „Mozzarella di Gioia del Colle“ следва да не обхваща самостоятелното наименование „Mozzarella“, а само съставното наименование „Mozzarella di Gioia del Colle“ като цяло. Подавайки заявление за вписване на наименованието „Mozzarella di Gioia del Colle“ в регистъра, Италия не е имала за цел да запази използването на термина „Mozzarella“.
                  
               
                     (8)
                  
                  
                     Освен това те са постигнали съгласие терминът „Mozzarella“ в продуктовата спецификация и в единния документ винаги да бъде следван от думите „di Gioia del Colle“, за да става видно, че защитата се отнася само до посоченото съставно наименование. Продуктовата спецификация и единният документ бяха съответно изменени.
                  
               
                     (9)
                  
                  
                     Тъй като съдържанието на постигнатото между Италия и Германия съгласие е в съответствие с разпоредбите на Регламент (ЕС) № 1151/2012 и законодателството на ЕС, то следва да бъде взето предвид.
                  
               
                     (10)
                  
                  
                     Италия и Германия предложиха също така в настоящия регламент да се включи бележка под линия, в която да се пояснява, че не се търси защита на наименованието „Mozzarella“. В името на яснотата и правната сигурност обаче изявлението за статута на защита на определен термин следва да бъде преместено направо в постановителната част на настоящия регламент.
                  
               
                     (11)
                  
                  
                     Вследствие на изричното пояснение в член от настоящия регламент за статута на термина „Mozzarella“, възражението с мотива, че настоящото заявление е в противоречие с регистрацията на наименованието „Mozzarella“ като храна с традиционно специфичен характер, без запазване на наименованието, става недействително.
                  
               
                     (12)
                  
                  
                     На 17 януари 2020 г. Комисията получи уведомление за възражение от Обединението за общите наименования на храните (Consortium for Common Food Names) и Съвета на САЩ по износа на мляко и млечни изделия (U.S. Dairy Export Council – USDEC). На 21 януари 2020 г. Комисията препрати уведомлението за възражение на Италия. На 17 март 2020 г. Комисията получи мотивираното възражение – в рамките на предвидения срок.
                  
               
                     (13)
                  
                  
                     Комисията разгледа възражението, подадено от Обединението за общите наименования на храните и Съвета на САЩ по износа на мляко и млечни изделия, и го определи като допустимо. Терминът „Mozzarella“, който е част от наименованието „Mozzarella di Gioia del Colle“, е същият като термина, използван за вид сирене, за което има действащ стандарт по Кодекс алиментариус (Codex Stan 262-2006). Във възражението се твърди, че наименованието „Mozzarella di Gioia del Colle“ не може да бъде вписано в регистъра като защитено наименование за произход по Регламент (ЕС) № 1151/2012, защото наименованието „Mozzarella“ е родов термин, а заявлението не съдържа уверение, че не се иска защита за този родов термин и че употребата му ще остане свободна. Освен това Обединението за общите наименования на храните и Съветът на САЩ по износа на мляко и млечни изделия изразяват съмнения относно процедурата, осъществена на равнище държава членка във връзка с твърдяната смяна на наименованието на продукта, като по този начин твърдят, че има нарушение на условията по член 5 и член 7, параграф 1 от Регламент (ЕС) № 1151/2012.
                  
               
                     (14)
                  
                  
                     С писмо от 8 април 2020 г. Комисията прикани заинтересованите страни да проведат необходимите консултации, за да постигнат съгласие в съответствие със своите вътрешни процедури.
                  
               
                     (15)
                  
                  
                     Италия, Обединението за общите наименования на храните и Съветът на САЩ по износа на мляко и млечни изделия потвърдиха, че наименованието „Mozzarella di Gioia del Colle“ следва да бъде защитено като цяло, докато самостоятелното наименование „Mozzarella“ може да продължи да се използва при етикетиране или представяне на територията на Съюза, при условие че се спазват принципите и правилата, приложими в неговия правен ред.
                  
               
                     (16)
                  
                  
                     Въпреки това Обединението за общите наименования на храните и Съветът на САЩ по износа на мляко и млечни изделия не дадоха окончателно съгласие с мотив, че Италия не им е предоставила достъп до документите по националната процедура и не е поела задължението да потвърди правото на свободна употреба на наименованието „Mozzarella“ при бъдещи искания за защита на наименованието „Mozzarella di Gioia del Colle“ извън ЕС.
                  
               
                     (17)
                  
                  
                     Тъй като съдържанието на постигнатото частично съгласие между Италия и Обединението за общите наименования на храните и Съвета на САЩ по износа на мляко и млечни изделия е в съответствие с разпоредбите на Регламент (ЕС) № 1151/2012 и законодателството на ЕС, то следва да бъде взето предвид.
                  
               
                     (18)
                  
                  
                     Що се отнася до останалите въпроси, Комисията се увери, че процедурата, осъществена на равнище държава членка, се е отнасяла до заявеното наименование и че това наименование е било използвано в търговията и в общоупотребимия език за описанието на конкретен продукт, както е предвидено в член 7, параграф 1 от Регламент (ЕС) № 1151/2012.
                  
               
                     (19)
                  
                  
                     Възможните бъдещи приложения на защитеното наименование за произход „Mozzarella di Gioia del Colle“ извън ЕС не са в приложното поле на Регламент (ЕС) № 1151/2012.
                  
               
                     (20)
                  
                  
                     Не се иска защита за самостоятелния термин „Mozzarella“.
                  
               
                     (21)
                  
                  
                     Поради това наименованието за произход „Mozzarella di Gioia del Colle“ (ЗНП) следва да бъде защитено като цяло наименование, докато за термина „Mozzarella“ следва да се разреши да продължи да се използва на територията на Съюза, при условие че се спазват принципите и правилата, приложими в неговия правен ред. Консолидираната версия на единния документ следва да бъде публикувана за сведение.
                  
               
                     (22)
                  
                  
                     Мерките, предвидени в настоящия регламент, са в съответствие със становището на Комитета по политиката за качество на селскостопанските продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В регистъра се вписва наименованието „Mozzarella di Gioia del Colle“ (ЗНП).
            Наименованието по първата алинея се използва за определяне на продукт от клас 1.3. „Сирена“ от приложение XI към Регламент за изпълнение (ЕС) № 668/2014 на Комисията (3). Консолидираният единен документ се съдържа в приложението към настоящия регламент.
         
         
            Член 2
            Наименованието „Mozzarella“ може да продължи да се използва на територията на Съюза, при условие че се спазват принципите и правилата, приложими в неговия правен ред.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 356, 21.10.2019 г., стр. 10.
         
            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).
      
      
         
            ПРИЛОЖЕНИЕ
            
               „MOZZARELLA DI GIOIA DEL COLLE“
            
            ЕС №: PDO-IT-02384 – 29.12.2017 г.
            
               ЗНП (X) ЗГУ ()
            
            1.   Наименование/наименования
            
            „Mozzarella di Gioia del Colle“
            2.   Държава членка или трета държава
            
            Италия
            3.   Описание на селскостопанския продукт или храната
            
            3.1.   Вид продукт
            
            Клас 1.3. Сирена
            3.2.   Описание на продукта, за който се отнася наименованието по точка 1
            
            „Mozzarella di Gioia del Colle“ е прясно сирене, приготвено посредством изтегляне на сиренината, произведено само от пълномаслено краве мляко и суроватъчна закваска. То се характеризира с:
            
                        а)
                     
                     
                        следния химически състав (стойности за прясно сирене): лактоза ≤ 0,6 %, млечна киселина ≥ 0,20 %, влагосъдържание 58–65 %, мазнини 15–21 % на влажна база;
                     
                  
                        б)
                     
                     
                        вкус, напомнящ леко подквасено мляко, с приятен послевкус на ферментация или на кисела суроватка (по-силен при прясно приготвеното сирене) и кисело-млечен аромат, понякога придружен от лека нотка на краве масло;
                     
                  
                        в)
                     
                     
                        липса на консерванти, добавки и спомагателни вещества за обработка.
                        „Mozzarella di Gioia del Colle“ има гладка или леко влакнеста повърхност. Сиренето е лъскаво, не слизесто, нито ронливо. То е бяло, възможно е да има лек сламеножълт оттенък в зависимост от сезона. При срязване трябва да има еластична консистенция и да няма дефекти. От срязаното сирене би трябвало да се отцеди малко количество бяла суроватка.
                        „Mozzarella di Gioia del Colle“ се предлага в три форми: обло, усукано на възли, на плитки. В зависимост от формата и размера теглото на един къс е от 50 g до 1 000 g. Сиренето се предлага на пазара в консервираща течност (вода, в която може да е добавена сол и е леко подкиселена).
                     
                  3.3.   Фуражи (само за продукти от животински произход) и суровини (само за преработени продукти)
            
            За производството на това сирене се използва само сурово пълномаслено краве мляко, събрано при две отделни издоявания. Млякото може да бъде топлинно обработено или пастьоризирано.
            Сиренето се произвежда в съответствие с традиционната практика, като се използва суроватъчна закваска.
            Млякото за производство на „Mozzarella di Gioia del Colle“ е от стада говеда от породите Bruna [кафяво], Frisona [фризийско], Pezzata Rossa [червено-петнисто] или Джерсей и техните кръстоски, като минимум 60 % от общото количество сухо вещество, с което се хранят млечните крави, е трева и/или сено от ливади с голямо многообразие на растителност.
            Храната на кравите може да включва и концентрати, грис или люспи на зърнена основа (царевица, ечемик, пшеница, овес) и на основа бобови култури (соя, бакла, полски боб, полски грах), които може да се дават и като допълнителен фураж. Може да се използват също и рожков и странични продукти от преработката на зърнени култури – трици и отсевки от мека пшеница, отсевки от твърда пшеница, при условие те да не надвишават 40 % от сухото вещество. И накрая, към храната на кравите може да се добавят комплекси от витамини и минерали.
            За да се избегне риск от влошаване на качествените характеристики, които връзката с местния район придава на „Mozzarella di Gioia del Colle“, най-малко 60 % от продуктите, използвани за храна на кравите, трябва да са добити в описания в точка 4 район. Изискването за това съотношение се изпълнява, като се използва трева и/или сено от ливади, разположени в определения район. Този дял от храната съдържа смилаемите влакнини, общо определяни като „фураж“ (трева и/или сено, паша и др.) и има основно влияние върху химическите и органолептичните характеристики на млякото.
            Поради своите географски, почвени и климатични условия този географски район никога не е бил – и никога няма да бъде – подходящ за отглеждане на зърнени култури, като царевица, или маслодайни култури, като соя, от които да се добиват белтъчни фуражни продукти. Тъй като не е възможно такива продукти да се заместят с висококачествен фураж от този район, трябва да се позволи използването на добавъчни концентрати и фуражи, произведени извън него. Тези продукти лесно се разграждат и разтварят в търбуха (размер на гранулите по-малко от 0,8 cm — т.е. неспособни са да стимулират контракции на търбуха), така че осигуряват енергия (най-вече от резервни въглехидрати, например скорбяла) и готови белтъчини за микробиома на търбуха. Тъй като тяхната роля обаче се ограничава до физиологичната функция да поддържат микробиома, те изобщо не влияят върху свойствата на млякото и на „Mozzarella di Gioia del Colle“. Следователно задължителната паша през времето, когато е действително възможна (150 дни), и храната, богата на произведен в района фураж, са онези аспекти на храненето, които спомагат за обуславяне на химическите и органолептичните свойства на суровината и на готовия продукт. Затова те са двата основни елемента, свързващи суровината, готовия продукт и територията.
            3.4.   Специфични етапи на производството, които трябва да бъдат осъществени в определения географски район
            
            Всички етапи на производствения процес – отглеждането и доенето на кравите, събирането и преработката на млякото и производството на самото сирене – се осъществяват в географския район, описан в точка 4.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            Тъй като представлява пресен продукт, който бързо се разваля, „Mozzarella di Gioia del Colle“ трябва да се опакова в същите обекти, където се произвежда, в рамките на определения в точка 4 географски район.
            „Mozzarella di Gioia del Colle“ може да се предлага на пазара в опаковки с различно тегло и/или на индивидуални порции. То се предлага потопено в консервираща течност (вода, в която може да е добавена сол и е леко подкиселена).
            3.6.   Специфични правила за етикетиране на продукта, за който се отнася регистрираното наименование
            
            На опаковката, използвана за предлагане на „Mozzarella di Gioia del Colle“ на пазара, трябва да са отпечатани знакът (фигура 1) и датата на производство.
            Представеният на фигура 1 знак трябва да е отпечатан на видно място на горната страна на етикета или опаковката, както и върху страните. Представеният на фигура 1 знак трябва да е отпечатан от двете страни на единично опакованите порции.
            
               
            
               Фигура 1: знак
            
            4.   Кратко определение на географския район
            
            Районът на производство обхваща общините Acquaviva delle Fonti, Alberobello, Altamura, Casamassima, Cassano delle Murge, Castellana Grotte, Conversano, Gioia del Colle, Gravina in Puglia, Locorotondo, Monopoli, Noci, Putignano, Sammichele di Bari, Santeramo in Colle и Turi в провинция Bari; Castellaneta, Crispiano, Laterza, Martina Franca, Massafra и Mottola в провинция Taranto; част от община Matera, разположена в съседство с общините Altamura, Santeramo in Colle и Laterza и ограничена от главните пътища SS 99 и SS 7.
            5.   Връзка с географския район
            
            Географският район, където се произвежда това сирене, обхваща части от провинциите Bari и Taranto на платото Murge, където има много млекодобивни стопанства (кравефермите с произход от времето на Фридрих Велики). В този район, където стопанствата и мандрите са разположени много близо едни до други (някои дори в същите обекти), е отдавнашен обичай да се прави сирене „Mozzarella di Gioia del Colle“ от краве мляко: „фината моцарела от Пулия“ се споменава в публикация от 1885 г., озаглавена „L’ Italia agricola, giornale dedicato al miglioramento morale ed economico delle popolazioni rurali“ [„Селскостопанска Италия – списание за духовния и икономически напредък на селското население“] (Redaelli, Милано). Освен с определени особености на своето географско разположение, почви и климат, районът се отличава с дълбоко вкоренената си традиция за производство на сирене, която е издържала изпитанието на времето и се предава от поколение на поколение. Тези два аспекта оказват силно влияние върху характеристиките на млякото и сиренето и са главните фактори, които свързват „Mozzarella di Gioia del Colle“ с територията.
            По-специално, физикохимичните и хранителните характеристики на млякото са свързани с територията чрез начина на хранене на животните и по-широкия контекст на средата, в която се отглеждат. Добре известно е, че съставът на млякото обикновено е тясно свързан със зоотехническата среда, в която живеят животните, и че видът на летливите съединения е много важен за този състав. Ароматните характеристики на млякото зависят от тези вещества, които се формират отчасти чрез метаболизма на животните и отчасти чрез средата. Летливите съединения от околната среда могат да постъпят в млякото чрез храносмилането (преживяне) или чрез белите дробове (вдишване). В географския район, където се произвежда „Mozzarella di Gioia del Colle“ ЗНП, географските, почвените и климатичните условия са довели до селекцията на определени естествено срещащи се и култивирани растителни видове, устойчиви на горещите и сухи условия, типични за псевдостепната среда. Естествено срещащата се растителност е най-вече ксерофитна и включва етерични растения, като Thymus striatus, Ferula communis и Foeniculum vulgare. Тези растения – и изобщо ксерофитната растителност – са особено богати на полифеноли, терпени, карбонилни съединения и други летливи вещества, които могат да влияят пряко или косвено върху аромата на млякото. Това влияние е пряко, когато те се пренасят непроменени, и косвено, когато действат като прекурсори за други летливи метаболити, оказващи влияние върху аромата. Постоянното присъствие на животните в тази среда води до преминаването в млякото на ароматните свойства, особено през определени периоди на годината, съгласно принципите на летливостта. Като цяло именно задължителната паша и храната, богата на произведен в района фураж, осигуряват отличителните хранителни и функционални характеристики на млякото, като например неговия липиден профил и съдържанието на летливи съединения. Местните условия на околната среда и методите на животновъдство играят важна роля за формиране на млечната микрофлора. Всички тези фактори в тяхното съчетание оказват силно влияние върху органолептичните характеристики на „Mozzarella di Gioia del Colle“.
            Що се отнася до влиянието на технологията на преработка, това е традиционният, исторически метод, който позволява да се използва само прясно мляко с добавяне на местна суроватка (закваската). Суроватъчната закваска, която се добавя към млякото, представлява още една връзка с местната територия, тъй като се приготвя по един и същи начин от много дълго време: използва се суроватката от предишния ден, която е била оставена да прокисне; това позволява тя да се обогати с млечните ензими, характерни за мандрата. Тези аспекти осигуряват силна връзка с територията, тъй като предопределят по-голямата част от микробиологичния компонент също да е местна. Микробният компонент играе важна роля за органолептичните свойства, тъй като на него се дължи формирането на „вторичните аромати“ на продукта. Местният микробиологичен профил на суроватъчната закваска се осигурява отчасти от характеристиките на млякото, от което тя се получава, но в по-голяма степен от метода на приготвяне и от средата, в която закваската се оставя да се развие. „Смесицата от местни микроорганизми“, съдържащи се в закваската, отразява всички фази на производствения процес и ежедневно се пренася в млякото, следователно и в готовия продукт, и така постоянно поддържа връзката с територията. Методите, прилагани от производителя на сиренето при работата със закваската във ваната, за зреене на сиренината и след това за обработване на сместа, се съчетават, за да създадат още една характерна връзка с територията. Фактически съчетанието от всички параметри на преработката оказва влияние върху микробната екосистема, която е твърде характерна, и така формира начина, по който се извършва ферментацията. Опитът и знанията на сиренаря са от съществено значение в тази връзка, тъй като позволяват наборът микроби да се развива по единствен и неповторим начин, придавайки на „Mozzarella di Gioia del Colle“ неговите типични органолептични свойства. Що се отнася до вкуса, тази ферментация създава леко кисели нотки с приятен послевкус на мая, който е по-силен при прясно приготвеното сирене. Ароматът, произтичащ от процеса на приготвяне на сиренето, се съчетава с произтичащите от млякото, т.е. от процеса на ферментация („вторични аромати“), които създават свежи нотки на мляко, краве масло и кисела суроватка, и от суровината („първичен аромат“) с неговите характерно деликатни нотки на растения и животни. В обобщение, първичните аромати отразяват условията на отглеждане на кравите, като важна роля има храненето с местен фураж (пресен или сено), а вторичните аромати са свързани с местната микрофлора.
            Освен специфичните характеристики, формирани от методите на отглеждане на животните и на приготвяне на сиренето, значение имат също и влиянието на околната среда, историческите и културните влияния. Ландшафтът (Натура 2000), местните геоложки особености (районът на платото Murge в Пулия с кредни варовици, скалисти образувания и бедни глинести почви) и климатът – всички те са важни. В исторически и културен план съществува дълбоко вкоренена връзка между продукта и вида на животновъдството в този район: малки и средни животновъдни стопанства, които в повечето случаи са семейни и структурирани съгласно местните обичаи, при което добитъкът прекарва дълги периоди от време в паша. И накрая, съществуват много данни, доказващи, че сиренето моцарела е било характерно за историята на Gioia del Colle – включително документален филм от 28 август 1950 г., създаден от Istituto Luce в Gioia del Colle. Други документи свидетелстват, че през първите десетилетия на двадесети век „земеделски стопанин на име Clemente Milano, отглеждащ кафяво алпийско говедо в района на Gioia del Colle, е първият, който е използвал млякото от своя добитък за правене на специалния пресен млечен продукт, известен като моцарела“ (от Gioia del Colle, oggi [„Gioia del Colle днес“], под редакцията на Giovanni Bozzo за Japigia Editrice, Bari 1970 г.). В статия от 1922 г. от Giovanni Carano Donvito се посочва, че „…сиренето „Mozzarella di Gioia (del Colle)“ е високо ценено, търсено и за него се плаща щедро на пазарите в Рим и Неапол, както и в Бари, Таранто, Лече, Фоджа и в други по-малки градове (La riforma sociale [„Социалната реформа“], F.S. Nitti, L. Roux, L. Einaudi — Roux e Viarengo, Торино). И накрая, съществуват данни, че от 60-те години на миналия век насам се провеждат голям брой местни мероприятия, насочени към популяризирането на „Mozzarella di Gioia del Colle“.
            
               Препратка към публикуваната продуктова спецификация
            
            (член 6, параграф 1, втората алинея от настоящия регламент)
            Консолидираният текст на спецификацията на продукта е на разположение на следния интернет сайт: http://www.politicheagricole.it/flex/cm/pages/ServeBLOB.php/L/IT/IDPagina/3335
            или
            може да бъде намерен чрез пряко търсене от началната страница на интернет сайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Prodotti DOP IGP“ (горе вдясно на екрана), след това – „Prodotti DOP IGP STG“ (вляво на екрана), и накрая – „Disciplinari di Produzione all’esame dell’UE“.